Lastan semajnfinon okazis la Ludum Dare. Ĝi estas programada konkurso en kiu oni programas videoludon dum nur du aŭ tri tagoj. Tri fojojn mi partoprenis en la Ludum Dare tamen mi ne partoprenis ĉi tiun lastan konkurson.

En la konkurso, se oni partoprenas la “Compo” konkurson, oni havas du tagojn por krei videoludon tute sole. Se oni partoprenas la “Jam” konkurson kun teamo, oni havas tri tagojn por krei la videoludon, sed oni povas uzi ankaŭ la helpon de teamanoj kaj aliajn rimedojn. Antaŭ ol la komenco, la partoprenontoj voĉdonas por la temo de la konkurso. Ĉiu videoludo devas esti iel rilata al la temo.

Mi malofte programas sed mi ja ŝatas fari tion. Mi ĉiam partoprenis la “Jam” konkurson kun amikoj. Dum la konkurso, ni programis per C# en Unity, kiu estas disvolva medio kun aliaj helpiloj specife por programi videoludon. Tia ilo helpegas nin dum la konkurso. Per ĝi ni ne devas programi multajn partojn, kiel sistemo por bildigi aĵojn sur la ekrano, ĉar Unity jam enhavas ilin.

Je la komenco de la konkurso, la temo anonciĝas. Mi kaj la amikoj diskutas la temon, pensante pri tia ludo kian ni kreos, kaj poste laboras kune dum tri tagoj. La sperto estas tre interesa, iam nervoziga, sed ja amuza. Eraroj okazas. La mensoj laciĝas. Iam ni malkonsentas reciproke. Iam ni ridas kune. La tutan tempon ni celas krei bonan videoludon.

Kiel mi diris, mi ne partoprenis la lastan konkurson. Tamen, mi ankaŭ ĝuas alian parton de la konkurso. Post kiam mi kreas la ludon, mi povas ludi la ludojn de aliaj partoprenintoj. Do malgraŭ mia ne-partopreno en la lasta konkurso, mi ŝatas la konkurson kaj ludos ludojn de ĝi. Ĉar ili estis programitaj dum mallonga tempo, la ludoj estas tre simplaj. Iam ili enhavas problemojn aŭ estas iel nekompletaj, sed kiel la konkurso mem, ili estas interesaj kaj amuzaj.

Se ankaŭ vi ŝatus ludi unu el la ludoj, vi povas sekvi tiun ĉi ligilon al la retejo. La venonta konkurso okazos en oktobro. Eble tiam mi partoprenos denove. Eble ankaŭ unu el vi partoprenos…